El Reial decret 147/1993, de 29 de gener, regula les condicions sanitàries de producció i comercialització de carns fresques destinades al consum humà procedents d'animals domèstics de les espècies bovina, porcina, ovina, caprina i equina.
En aquesta norma s'estableix que la inspecció del bestiar i les seves carns i el control sanitari dels escorxadors, sales de desfer i magatzems frigorífics és responsabilitat dels serveis veterinaris oficials.
Així mateix, en el precitat Reial decret s'estableix que els veterinaris oficials per portar a terme les seves funcions podran rebre suport del personal auxiliar, d'acord amb les condicions que en l'esmentada norma es fixen.
Per dur a terme correctament les esmentades tasques de suport a la inspecció, el personal auxiliar haurà d'acreditar uns coneixements teòrics i pràctics en les matèries relacionades amb la inspecció veterinària, tal i com disposa l'annex 7 del precitat Reial decret.
Amb la finalitat de millorar i modernitzar la inspecció i el control sanitari de la carn, es considera necessari desenvolupar i implantar a Catalunya la figura dels auxiliars d'inspecció veterinària als escorxadors, perquè, com a la majoria de països de la Unió Europea, donin suport als veterinaris oficials en les inspeccions ante mortem i post mortem, i, si escau, en el control sanitari de les carns especejades o emmagatzemades i en la inspecció i el control sanitari de les instal·lacions dels escorxadors, sales de desfer i magatzems frigorífics.
Per tot el que s'ha exposat, d'acord amb el que disposen els articles 61 i 62 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta del conseller de Sanitat i Seguretat Social, i amb la deliberació prèvia del Govern,
Aquest Decret estableix les tasques dels auxiliars d'inspecció veterinària als escorxadors, sales de desfer i magatzems frigorífics, les condicions de formació i d'habilitació, així com la seva relació amb els veterinaris oficials.
Als efectes d'aquest Decret es defineixen els conceptes següents:
Escorxador: establiment, autoritzat, d'acord amb l'article 10 del Reial decret 147/1993, de 29 de gener, pel qual s'estableixen les condicions sanitàries de producció i comercialització de carns fresques, per al sacrifici d'animals domèstics de les espècies bovina, porcina, ovina, caprina i equina.
Sala de desfer: establiment autoritzat, d'acord amb l'article 10 del Reial decret 147/1993, de 29 de gener, pel qual s'estableixen les condicions sanitàries de producció i comercialització de carns fresques, per a l'especejament de carns fresques provinents d'animals domèstics de les espècies bovina, porcina, ovina, caprina i equina.
Magatzem frigorífic: establiment autoritzat, d'acord amb l'article 10 del Reial decret 147/1993, de 29 de gener, pel qual s'estableixen les condicions sanitàries de producció i comercialització de carns fresques, per al emmagatzematge de carns fresques provinents d'animals domèstics de les espècies bovina, porcina, ovina, caprina i equina.
Veterinari oficial: els veterinaris dependents de l'Administració sanitària.
Auxiliar d'inspecció veterinària: les persones que havent rebut la corresponent formació teòrica i pràctica, hagin superat les proves que a l'efecte convoqui l'Administració sanitària i siguin habilitades pel director general de Salut Pública per realitzar les tasques previstes en aquest Decret.
Inspecció ante mortem: inspecció veterinària del bestiar, que es porta a terme a l'escorxador, abans del seu sacrifici.
Inspecció post mortem: inspecció veterinària de totes les parts de l'animal que es realitza immediatament després del sacrifici amb la finalitat de verificar si la carn és adequada per al consum humà.
—1 Els veterinaris oficials dels escorxadors als quals fa referència l'article 2, rebran suport dels auxiliars d'inspecció veterinària en les tasques següents:
a) La inspecció ante mortem: la funció dels auxiliars consistirà en una primera observació dels animals i en ajudar en tasques purament pràctiques.
b) La inspecció post mortem, sempre i quan el veterinari oficial estigui en condicions d'exercir una vigilància real in situ del treball dels auxiliars.
—2 Els veterinaris oficials podran també rebre suport dels auxiliars d'inspecció en les tasques següents:
b) La inspecció i el control dels escorxadors, sales de desfer i magatzems frigorífics.
El personal auxiliar d'inspecció veterinària no dependrà de l'escorxador on presta els seus serveis.
Els auxiliars s'integraran en equips d'inspecció sota l'autoritat, la responsabilitat i el control dels veterinaris oficials.
—1 Els auxiliars d'inspecció veterinària, per poder desenvolupar les tasques previstes a l'apartat 1 de l'article 3 d'aquest Decret hauran d'acreditar una formació teòrica d'una durada mínima de 200 hores i una formació pràctica d'una durada mínima de 120 hores.
La formació pràctica es farà en escorxadors i sota el control dels veterinaris oficials.
El programa s'haurà d'ajustar als continguts formatius que es relacionen en l'annex d'aquest Decret.
—2 Els auxiliars d'inspecció veterinària, per poder desenvolupar les tasques previstes a l'apartat 2 de l'article 3 d'aquest Decret hauran d'acreditar una formació específica, la durada i el contingut de la qual es determinarà mitjançant una ordre del conseller de Sanitat i Seguretat Social.
—3 Correspon al Departament de Sanitat i Seguretat Social l'avaluació dels coneixements i de les habilitats, associats als continguts formatius teòrics i d'aprenentatge pràctic a què fa referència aquest article, mitjançant la corresponent convocatòria de proves.
—1 Els cursos de formació dels auxiliars seran homologats per l'Institut d'Estudis de la Salut amb l'informe previ del director general de Salut Pública.
—2 La sol·licitud d'homologació d'aquests cursos de formació s'ha d'adreçar, per part de l'organisme o entitat organitzadora a l'Institut d'Estudis de la Salut, acompanyada d'una memòria que ha d'incloure les dades següents:
Programa del curs, especificant-hi les unitats didàctiques amb el corresponent nombre d'hores.
Relació de professors, amb els respectius currículums.
Condicions d'inscripció i nombre de places ofertades.
—3 Correspon al director de l'Institut d'Estudis de la Salut resoldre els expedients d'homologació dels cursos de formació.
—1 Per al desenvolupament de les funcions que aquest Decret atribueix al personal auxiliar d'inspecció, serà necessària l'habilitació prèvia del director general de Salut Pública.
Per a l'obtenció d'aquesta habilitació, serà requisit necessari acreditar la superació de les proves d'avaluació a què fa referència l'apartat 3 de l'article 5 d'aquest Decret.
—2 Aquesta habilitació podrà ser revocada pel director general de Salut Pública, quan, amb la comprovació prèvia, es constati, que no es realitzen correctament les tasques que preveu aquest Decret, o que s'ha produït un incompliment de les disposicions, relacionades amb el personal auxiliar, previstes en les normes que regulen les condicions sanitàries aplicables a la producció i comercialització de carns fresques.
L'Institut d'Estudis de la Salut, amb l'informe previ del director general de Salut Pública, determinarà les equivalències entre els continguts formatius teòrics que s'estableixen en aquest Decret i els continguts dels currículums del cicle formatiu de grau mitja d'escorxador i carnisseria-xarcuteria als afectes convalidadors que corresponguin, com també, dels currículums d'altres cicles formatius susceptibles de convalidació.
—1 Es faculta el conseller de Sanitat i Seguretat Social per adoptar, en l'àmbit de les seves competències de la Generalitat de Catalunya, les mesures necessàries per a l'aplicació d'aquest Decret.
Barcelona, 27 de setembre de 2000
Continguts docents dels mòduls de formació
Curs teòric de 200 hores com a mínim
Mòdul 1 (100 hores): Nocions d'anatomia, fisiologia, patologia i anatomia patològica dels animals sacrificats.
Concepte i generalitats sobre anatomia i histologia.
Concepte i generalitats sobre fisiologia.
Concepte i generalitats sobre patologia i anatomia patològica.
Classificació de les patologies segons la seva etiologia.
Principals malalties infeccioses en animals d'abastament.
Patologies d'origen parasitari.
Principals malalties parasitàries en animals d'abastament amb especial referència a la triquinosi.
Patologies d'altres orígens (tòxic, traumàtic, congènit, etc.).
Classificació, concepte i principals malalties en animals de sacrifici.
Principals tipus de lesions: inflamació, necrosi, tumor, etc.
Detecció d'anormalitats en els moviments de l'animal viu.
Detecció d'anormalitats en el sistema musculoesquelètic de l'animal sacrificat.
Anatomia, fisiologia, patologia i anatomia patològica del sistema nerviós.
Anatomia, fisiologia, patologia i anatomia patològica dels òrgans sensorials.
Identificació d'espècies animals mitjançant l'estudi de parts de l'animal.
Mòdul 2 (95 hores): Nocions d'higiene, en particular, d'higiene del sacrifici.
Coneixement dels mètodes i dels procediments de sacrifici i d'inspecció.
Coneixement de les lleis, dels reglaments i de les disposicions administratives relacionades amb l'exercici de la seva activitat.
Concepte d'higiene dels aliments.
Riscos per a la salut associats als aliments.
Procediments higiènics de producció d'aliments, guies de bones pràctiques.
Detecció i correcció de deficiències en la higiene.
Sistema d'anàlisi de perills i punts crítics de control.
Tècniques de neteja i desinfecció.
Normes de caràcter general que regulen la producció de carns.
Normes de caràcter específic que regulen la producció de carns.
Normes que regulen la inspecció veterinària i la funció dels auxiliars d'inspecció.
Normativa sanitària que regula el transport de bestiar a l'escorxador.
Comprovació de l'estat de neteja i de les condicions del vehicle.
Recepció i estabulació dels animals
Normes aplicables en les fases de recepció i estabulació de bestiar.
Comunicació als serveis veterinaris de l'entrada del bestiar i de les incidències observades.
Normativa vigent en matèria d'inspecció ante mortem.
Funcions de l'auxiliar en la inspecció ante mortem.
Observació de l'animal viu: moviment, comportament.
Supervisió de la identificació i/o aïllament dels animals amb signes d'alteració.
Dictamen del servei veterinari i verificació del seu compliment per part de l'empresa.
Documentació i recollida d'informació de les activitats i incidències en la inspecció ante mortem.
L'atordiment: tècniques i equips.
Comprovació del grau d'insensibilització dels animals.
Tècniques, equips, aprofitament de la sang.
Identificació de canals i despulles.
Sistemes de correlació de les carns amb el bestiar i l'explotació ramadera.
Concepte, funcions dels auxiliars, comprovacions a realitzar.
Normativa vigent en matèria d'inspecció post mortem.
Funcions de l'auxiliar en la inspecció post mortem.
Procediments a seguir en la inspecció post mortem.
Realització de les incisions legalment establertes.
Utilització i manteniment d'equips i eines.
Identificació i aïllament de les carns i les despulles amb alteracions.
Comunicació als serveis veterinaris.
Dictamen veterinari i verificació del seu compliment per part de l'empresa.
Documentació i registrament d'incidències.
Inspecció post mortem en els sacrificis d'urgència i en els animals en què s'han observat alteracions durant la inspecció ante mortem.
Reinspecció de carns i despulles.
Normativa vigent en la matèria.
Anormalitats relacionades amb els residus químics observables en la inspecció ante mortem.
Anormalitats relacionades amb els residus químics observables en la inspecció post mortem.
Funcions dels auxiliars d'inspecció.
Segells d'inspecció veterinària
Normativa, característiques, utilització i gestió
Conceptes bàsics i normativa vigent.
Tipus de substrats de presa de mostra.
Obtenció de mostra segons substrat a recollir.
Obtenció de mostres per a la investigació de triquina.
Curs pràctic de 120 hores com a mínim
Inspecció ante mortem: observació del comportament i del moviment.
Retenció, separació i aïllament d'animals sospitosos.
Tècniques de subjecció del bestiar en el suport a la inspecció.
Identificació d'espècies animals mitjançant l'estudi de parts anatòmiques de l'animal.
Identificació de carns i despulles afectades per alteracions.
Inspecció post mortem en un escorxador: observació, palpació i incisió.
Separació de canals i despulles amb alteracions.
Manipulació de les carns decomissades.
Higiene personal i de la manipulació en la inspecció post mortem.
Codificació de lesions d'acord amb les parts de l'animal afectades.
Determinació de la presència de triquines.